
PRODUKTRESUMÉ

for

Rylaxtol, tabletter


0.	D.SP.NR.
34993

1.	LÆGEMIDLETS NAVN
Rylaxtol

2.	KVALITATIV OG KVANTITATIV SAMMENSÆTNING

Rylaxtol 2,5 mg tabletter
[bookmark: _Hlk234486712]Hver tablet indeholder 2,5 mg minoxidil.

Hjælpestof(fer), som behandleren skal være opmærksom på
Hver tablet indeholder 50,25 mg lactosemonohydrat.

Rylaxtol 5 mg tabletter
Hver tablet indeholder 5 mg minoxidil.

Hjælpestof(fer), som behandleren skal være opmærksom på
Hver tablet indeholder 47,75 mg lactosemonohydrat.

Rylaxtol 10 mg tabletter
Hver tablet indeholder 10 mg minoxidil.

Hjælpestof(fer), som behandleren skal være opmærksom på
Hver tablet indeholder 95,50 mg lactosemonohydrat.

Alle hjælpestoffer er anført under pkt. 6.1.

3.	LÆGEMIDDELFORM
Tabletter

Rylaxtol 2,5 mg tabletter
Hvid, rund (ca. 6 mm), ikkeovertrukket tablet præget med "2" på den ene side og "L" på den anden side med delekærv.
Formålet med delekærven er ikke at kunne brække tabletten over.

Rylaxtol 5 mg tabletter
Hvid, rund (ca. 6 mm), ikkeovertrukket tablet præget med "5" på den ene side og "M" på den anden side med delekærv.
Formålet med delekærven er ikke at kunne brække tabletten over.

Rylaxtol 10 mg tabletter
Hvid, rund (ca. 8 mm), ikkeovertrukket tablet præget med "10" på den ene side og forsynet med delekærv på den anden side.
Tabletten kan deles i to lige store doser.


4.	KLINISKE OPLYSNINGER

4.1	Terapeutiske indikationer
Behandling af hypertension, hvor maksimale terapeutiske doser af andre antihypertensiva, selv i kombinationsbehandlinger (kombination af en beta-adrenerg blokker med et diuretikum og en vasodilatator eller lignende trestofskombinationer), ikke har vist tilstrækkelig effekt (behandlingsresistent hypertension). 
Minoxidil bør gives sammen med et diuretikum og en beta-adrenerg blokker.

4.2	Dosering og administration

Dosering

Patienter over 12 år og voksne
Den anbefalede startdosis er 5 mg dagligt. Om nødvendigt kan dosen på et senere tidspunkt øges til 20 mg og derefter til 40 mg dagligt (givet som en enkelt dosis eller i to adskilte doser). Dosisøgninger bør ske i trin a 5 mg til 10 mg minoxidil pr. dag med mindst tre dages mellemrum. Hvis en dosis på 50 mg minoxidil er nået, kan dosen øges med 25 mg minoxidil pr. dag til en maksimal dosis på 100 mg dagligt.

Hvis det ønskede fald i diastolisk blodtryk er over 30 mmHg, bør dosen opdeles i to daglige doser for at holde de daglige blodtrykssvingninger så lave som muligt.

Hvis et hurtigt fald i blodtrykket ønskes, kan dette opnås, under fortsat overvågning af blodtrykket, ved at øge dosen med 5 mg minoxidil (2 tabletter af minoxidil 2,5 mg tabletter eller ½ tablet af minoxidil 10 mg tabletter) hver 6. time.

Patienter under 12 år
Brug af minoxidil hos børn er begrænset til børn med svær hypertension forbundet med målorganskade, hvor andre behandlingsmetoder har fejlet. Data vedrørende brug af minoxidil hos børn er meget begrænsede, især hos spædbørn og små børn. Dosisanbefalingerne kan for nuværende kun betragtes som en overordnet behandlingsvejledning, da de er baseret på få offentliggjorte caserapporter samt forsøg, der kun omfatter et lille antal børn. Startdosen baseret på disse rapporter er 0,2 mg/kg minoxidil givet som en enkeltdosis eller en opdelt dosis. Det er vigtigt at sørge for omhyggelig titrering med stigninger i trin a 0,1 til 0,2 mg/kg/dag med mindst 3 dages mellemrum. Det effektive dosisinterval er 0,25 til 1,0 mg/kg/dag. Den maksimale dosis er 50 mg/dag.

Behandling af børn med minoxidil bør kun iværksættes under tæt overvågning fra en speciallæge på et hospital.

Ældre patienter
For nuværende er der ingen omfattende kliniske forsøg med minoxidil hos patienter over 65 år. Der foreligger data, som peger på, at forhøjet systolisk og diastolisk blodtryk udgør vigtige risikofaktorer for kardiovaskulær sygdom hos personer over 65 år. Ældre patienter kan dog være følsomme over for den blodtrykssænkende effekt ved minoxidil, og derfor skal der udvises forsigtighed ved påbegyndelse af behandling, da ortostatisk hypotension kan forekomme. Det anbefales at give en indledende startdosis på 2,5 mg dagligt hos patienter over 65 år.

Patienter med svært nedsat nyrefunktion eller dialysepatienter
Doseringskravene kan være lavere hos patienter med svært nedsat nyrefunktion (kreatininclearance < 30 ml/min) eller hos dialysepatienter. Minoxidil skal enten tages efter dialyse eller mindst to timer inden dialyse.

Patienter med nedsat leverfunktion
Dosisjustering bør overvejes hos patienter med nedsat leverfunktion. Behandling kan påbegyndes med en reduceret dosis én gang dagligt med efterfølgende optitrering, indtil den ønskede terapeutiske effekt opnås med den laveste effektive dosis (se pkt. 5.2).

Samtidig behandling med antihypertensiva
Det anbefales at iværksætte en behandling med en beta-adrenerg blokker og et diuretikum, inden behandling med minoxidil påbegyndes. Hvis et andet sympatolytikum anvendes, f.eks. labetalol, eller hvis methyldopa eller clonidin anvendes, bør startdosen af minoxidil være mindre. 
Generelt er yderligere administration af diuretika ikke nødvendigt hos dialysepatienter. Hos børn under 12 år og patienter med hjertesvigt, der ikke er tilstrækkeligt kompenseret på trods af glykosidbehandling, kan administration af et sympatolytikum udelades.

Diuretika
Behandling med minoxidil skal understøttes af passende diuretisk behandling for at opretholde salt- og væskebalancen hos alle ikke-dialysepatienter. Eksempler på daglige doseringer af diuretika ved påbegyndelse af behandling med minoxidil:
1. Hydrochlorthiazid 50 mg: to gange dagligt
1. Chlortalidon 50 til 100 mg: én gang dagligt
1. Furosemid 40 mg: to gange dagligt

Hvis der ses kraftig væskeophobning med en vægtøgning på over 2 kg på trods af brug af thiazid-diuretika eller chlortalidon, bør spironolacton tilføjes, eller den diuretiske behandling bør ændres til furosemid. Dosering af diuretika hos børn bør ske i henhold til kropsvægten.

Sympatolytika
De fleste patienter vil kræve et beta-sympatolytikum i starten af behandlingen med minoxidil for at begrænse en minoxidil-induceret stigning i hjertefrekvensen. Det foretrukne stof er en betablokker, der svarer til en propranolol-dosis på 80-160 mg/dag til voksne. Højere doser kan være påkrævet, hvis patienter, der tidligere er behandlet med betablokkere, oplever en stigning i hjertefrekvensen på over 20 slag i minuttet, eller hvis samtidig påbegyndelse af behandling med minoxidil og betablokkere forårsager en stigning på over 10 slag i minuttet. Hvis betablokkere er kontraindiceret, kan methyldopa (250 til 750 mg to gange dagligt) eller clonidin (0,1 til 0,2 mg to gange dagligt) anvendes i stedet. Behandling med disse stoffer bør dog påbegyndes 24 timer inden den første indgivelse af minoxidil.

Administration 
Oral anvendelse.

Minoxidil-tabletter bør tages sammen med vand.

Dosisjusteringer af minoxidil bør ske i en særlig ambulant afdeling eller klinik.

Regelmæssig overvågning skal sikres. 

Diuretikummet skal titreres på en sådan måde, at der ikke kan forekomme vægtøgning på grund af væskeophobning.

Der er ingen særlig begrænsning for behandlingsvarigheden. Behandlingsfri intervaller bør ikke overstige 72 timer.

4.3	Kontraindikationer
· Overfølsomhed over for det aktive stof eller over for et eller flere af hjælpestofferne anført i pkt. 6.1.
· Pulmonal hypertension som følge af mitralklapstenose
· Fæokromocytom, fordi minoxidil kan stimulere sekretionen af katekolaminer fra tumoren på grund af den antihypertensive virkning

4.4	Særlige advarsler og forsigtighedsregler vedrørende brugen

Myokardieinfarkt
Patienter, der har haft myokardieinfarkt, bør kun behandles med minoxidil, efter der er etableret en stabil tilstand efter infarktet.

Takykardi
Da minoxidil er en vasodilatator, kan der opstå reflekstakykardi og muligvis angina pectoris. Derfor er det nødvendigt at anvende minoxidil i kombination med betablokkere eller andre hæmmere af det sympatiske nervesystem for at mildne eller forhindre et sådant respons.

Minoxidil bør anvendes med forsigtighed til patienter med angina pectoris.

Ekg-ændringer
Kort efter påbegyndelse af minoxidil-behandling udviser ca. 60 % af patienterne ekg-ændringer (T-takkens retning og amplitude), hvilket også kan påvirke ST-intervallet. Store ændringer kan påvirke ST-segmentet uden at være ledsaget af evidens for iskæmi. Disse asymptomatiske ændringer forsvinder typisk ved langvarig minoxidil-behandling og er reversible, når minoxidil seponeres.

Perikarditis, perikardieeffusion og perikardietamponade
Selvom der ikke er evidens for en kausal sammenhæng, har der været flere rapporter om forekomst af perikarditis i forbindelse med minoxidil.

Der er observeret perikardieeffusion (indimellem med tamponade) hos ca. 3 % til 5 % af minoxidil-behandlede patienter, der ikke var i dialyse. Perikardieeffusion forekom primært hos patienter med utilstrækkelig eller nedsat nyrefunktion. I mange tilfælde kunne perikardieeffusion tilskrives følgende faktorer: bindevævssygdomme, uræmi, dekompenseret hjertesvigt eller massiv volumenretention. Der har dog været tilfælde, hvor disse mulige årsager til effusion ikke var til stede. Patienterne bør derfor overvåges tæt for tegn på perikardieeffusion og perikarditis. Øget diuretisk behandling, dialyse, perikardiecentese, muligvis med ultralydsscanning, eller andre kirurgiske procedurer kan være påkrævet. Hvis effusionen vedvarer, bør seponering af minoxidil overvejes, idet der tages højde for andre midler til kontrol af hypertensionen og patientens kliniske status.

Ustabil eller mild hypertension
Minoxidil anbefales ikke til behandling af ustabil eller mild hypertension.

Salt- og væskeretention
Hvis minoxidil anvendes alene, kan det forårsage salt- og væskeretention, som medfører fysiske tegn som f.eks. ødem, hævelse af ansigt, øjenlåg eller hænder, og til klinisk forværring af hjertesvigt hos nogle patienter. Yderligere diuretisk behandling i kombination med restriktioner for saltindtag vil derfor om nødvendigt være påkrævet for patienter, der tager minoxidil. Der kan forekomme hæmodilution, som fører til et midlertidigt fald i hæmatokrit, hæmoglobin og erytrocyttal (med ca. 7 % initialt; vender efterfølgende tilbage til niveauerne før behandling). Patientens legemsvægt og væske- og elektrolytbalance bør overvåges for tegn på væskeretention og bør dokumenteres regelmæssigt.

Salt- og væskeretention ud over 1 til 1,5 kg kan muligvis mindske minoxidils effektivitet. Derfor bør patienterne omhyggeligt instrueres i at følge deres diuretiske behandling, og der bør føres et detaljeret register over legemsvægten.

Produktet bør anvendes med særlig opmærksomhed på opretholdelse af salt- og væskebalancen hos patienter med nedsat nyrefunktion, men som ikke er i dialyse. Patienter med nedsat nyrefunktion eller patienter i dialyse kan have brug for lavere doser af minoxidil.

Hypertrikose
Hypertrikose forekommer hos de fleste patienter i behandling med minoxidil, og alle patienter bør advares om denne mulighed inden påbegyndelse af behandlingen. De fleste patienter vil opleve forlængelse, fortykkelse og øget pigmentering af de fine kropshår. En hormonel forstyrrelse er ikke forbundet med det. Normalt vil disse tegn begynde at forekomme i ansigtet 3 til 6 uger efter behandlingsstart, og de kan eventuelt fortage sig lidt ved fortsat behandling. Hypertrikose sås dog i svær eller utålelig grad hos under 10 % af minoxidil-behandlede patienter. Tilbagevenden til niveauet før behandling kan forventes 1 til 6 måneder efter ophør af behandlingen.

Pædiatrisk population
Børn kræver strengt tilpasset og individualiseret dosering af minoxidil, betablokkere og diuretika. De bør overvåges tæt af en speciallæge på et hospital. Der skal udvises forsigtighed hos patienter med svært nedsat nyrefunktion. Udviklingen af perifert ødem eller eventuelle tegn på dekompenseret hjertesvigt eller perikardie- eller pleuraeffusion bør overvåges nøje. Nyrefunktion, legemsvægt og urinvolumen bør overvåges.
Regelmæssig opfølgning skal sikres under behandling med minoxidil.

Inden behandlingsstart bør forældre og omsorgspersoner informeres om, at forekomst af hypertrikose er sandsynligt.

Dette lægemiddel indeholder lactose
Bør ikke anvendes til patienter med hereditær galactoseintolerans, total lactasemangel eller glucose/galactosemalabsorption.

4.5	Interaktion med andre lægemidler og andre former for interaktion

Blokkere af det sympatiske nervesystem
Virkningen af minoxidil kan være additiv til samtidigt administrerede antihypertensiva. Interaktionen mellem minoxidil og blokkere af det sympatiske nervesystem som f.eks. guanethidin eller betanidin kan medføre kraftig blodtrykssænkning og/eller ortostatisk hypotension.

Guanethidin bør om muligt seponeres inden behandling med minoxidil. Hvis dette ikke er muligt, bør minoxidil-behandlingen igangsættes på et hospital, og patienten bør overvåges nøje for ortostatiske hændelser.

Neuroleptika
Der er observeret øget antihypertensiv effekt ved samtidig administration af minoxidil og neuroleptika.

Diuretika
Minoxidil-induceret salt- og væskeretention kan typisk reduceres effektivt med diuretika.

Betablokkere
Betablokkere (f.eks. propranolol) undertrykker den refleksinducerede takykardi samt den øgede plasmareninaktivitet og aldosteronsekretion, der ses ved brug af minoxidil.

4.6	Fertilitet, graviditet og amning

Graviditet
Der er utilstrækkelige data fra anvendelse af minoxidil til gravide kvinder. Der er rapporteret om neonatal hirsutisme efter eksponering for minoxidil under graviditeten. Dyreforsøg har påvist reproduktionstoksicitet (se pkt. 5.3).

Minoxidil bør ikke anvendes under graviditeten og til kvinder i den fertile alder, som ikke anvender sikker kontraception. 

Amning
Ifølge rapporter udskilles minoxidil i human mælk. En risiko for det ammede barn kan ikke udelukkes. Det skal besluttes, om amning skal ophøre eller behandling med minoxidil seponeres, idet der tages højde for fordelene ved amning for barnet i forhold til de terapeutiske fordele for moderen.



Fertilitet
Der foreligger ingen fertilitetsdata fra brug af minoxidil hos mennesker. I et fertilitetsforsøg med han- og hunrotter sås en dosisafhængig reduktion af undfangelsesraten.

4.7	Virkning på evnen til at føre motorkøretøj og betjene maskiner
Ikke mærkning.
Der er ikke gennemført undersøgelser af virkningen af minoxidil på evnen til at føre motorkøretøj eller betjene maskiner.
Evnen til at føre motorkøretøj eller betjene maskiner kan blive påvirket, alt efter hvordan den enkelte reagerer på behandlingen, navnlig i starten af behandlingen.

4.8	Bivirkninger
De fleste patienter, der får minoxidil, oplever en reduktion af eksisterende bivirkninger, der kan tilskrives deres sygdom eller tidligere behandling. Der kan forekomme nye bivirkninger.

Bivirkningerne er opstillet efter hyppighed under anvendelse af følgende konvention:
Meget almindelig	(≥ 1/10)
Almindelig	(≥ 1/100 til < 1/10)
Ikke almindelig	(≥ 1/1.000 til < 1/100)
Sjælden	(≥ 1/10.000 til < 1/1.000)
Meget sjælden	(< 1/10.000)
Ikke kendt	(kan ikke estimeres ud fra forhåndenværende data).

	MedDRAs
systemorganklasse
	Hyppighed
	Bivirkninger

	Blod og lymfesystem
	Sjælden
	Leukopeni
Trombocytopeni
Enkelte tilfælde af hæmolytisk anæmi

	Immunsystemet
	Sjælden
	Allergiske reaktioner, antinukleære antistoffer

	Metabolisme og ernæring
	Almindelig
	Salt- og væskeretention
Ødem

	
	Sjælden 
	Glucoseintolerans

	Hjerte
	Meget almindelig
	Takykardi
Perikarditis

	
	Almindelig
	Perikardieeffusion
Hjertetamponade

	
	Sjælden
	Angina pectoris
Hypotension forbundet med tidligere eller samtidig administration af guanethidin

	Vaskulære sygdomme
	Ikke kendt
	Svimmelhed, døsighed, træthed (muligvis på grund af hypotension eller hypertension; dosisjustering bør overvejes)

	Luftveje, thorax og mediastinum
	Ikke almindelig
	Pleuraeffusion

	
	Sjælden
	Lungeinfiltrater

	
	Ikke kendt
	Øget vejrtrækningsbesvær, især i liggende stilling (muligvis som følge af ødemdannelse eller utilstrækkeligt kontrolleret blodtryk)

	Mave-tarm-kanalen
	Almindelig
	Gastrointestinal intolerans

	
	Sjælden
	Kvalme

	Hud og subkutane væv
	Meget almindelig
	Hypertrikose
Ændret hårfarve

	
	Sjælden
	Stevens-Johnsons syndrom
Bulløs dermatitis
Udslæt

	
	Ikke kendt
	Toksisk epidermal nekrolyse

	Det reproduktive system og mammae
	Ikke almindelig
	Ømhed i brysterne

	
	Sjælden
	Gynækomasti

	Almene symptomer og reaktioner på administrationsstedet
	Ikke kendt
	Perifert ødem med eller uden vægtøgning

	Undersøgelser
	Meget almindelig
	Unormalt ekg

	
	Sjælden
	Forhøjede leverenzymer

	
	Ikke kendt
	Forhøjet kreatinin i blodet
Forhøjet urinstof i blodet
Nedsat hæmatokrit
Nedsat hæmoglobin



Pædiatrisk population
I en analyse efter markedsføring af 50 caserapporter om patienter på oral minoxidil sås ét tilfælde med en toårig pige med en anamnese med kronisk nyresvigt og peritoneal dialyse, der udviklede perikardieeffusion, som hun kom sig over efter behandling.

Derudover var den estimerede samlede eksponering (baseret på kun ni måneders data) ca. 17.000 patientår, dog uden væsentlige data fra anvendelse hos børn.

Indberetning af formodede bivirkninger
Når lægemidlet er godkendt, er indberetning af formodede bivirkninger vigtig. Det muliggør løbende overvågning af benefit/risk-forholdet for lægemidlet. Sundhedspersoner anmodes om at indberette alle formodede bivirkninger via

Lægemiddelstyrelsen
Axel Heides Gade 1
DK-2300 København S
Websted: www.meldenbivirkning.dk



4.9	Overdosering

Symptomer på forgiftning
Hvis der forekommer kraftig hypotension, ses det sandsynligvis i forbindelse med residualblokade af det sympatiske nervesystem (guanethidin-lignende effekter eller alfa-adrenerg blokade).
Indimellem udvikling af oliguri. 

Behandling af forgiftninger
Anbefalet behandling er intravenøs administration af normal saltvandsopløsning for at opretholde blodtrykket og fremme vandladning. Sympatomimetiske lægemidler som f.eks. noradrenalin (norepinefrin) eller adrenalin (epinefrin) bør undgås på grund af deres kraftige hjertestimulerende virkning. Phenylephrin, angiotensin II, dopamin og vasopressin, der reverserer den antihypertensive effekt af minoxidil, bør kun anvendes, hvis der åbenlyst er utilstrækkelig perfusion af et vitalt organ.

4.10	Udlevering
B


5.	FARMAKOLOGISKE EGENSKABER

5.1	Farmakodynamiske egenskaber
Farmakoterapeutisk klassifikation: Antihypertensiva, Pyrimidin-derivater, ATC-kode: C02DC01

Virkningsmekanisme
Minoxidil sænker det forhøjede systoliske og diastoliske blodtryk ved at mindske den perifere vaskulære modstand via vasodilation. Den glatte muskulatur i modstandskarrene skal betragtes som virkningsstedet for den relakserende effekt af minoxidil. Minoxidils aktive metabolit aktiverer den ATP-modulerede kalium (K+ATP)-kanal, hvilket medfører K+-udstrømning, hyperpolarisation og relaksation af den glatte muskulatur.

Farmakodynamisk virkning
Sympatiske reflekser medieret af baroreceptorer øger sekundært hjertefrekvensen og myokardiets kontraktilitet, hvorved hjertets minutvolumen øges. Derudover øges plasmareninaktiviteten via stimulation af det sympatiske nervesystem, hvilket resulterer i øget angiotensin II-koncentration med efterfølgende øget aldosteronsekretion. På den måde reduceres nyrernes natriumudskillelse, og det ekstracellulære volumen øges. Det pulmonale arterietryk kan indimellem stige efter administration af minoxidil alene, men det falder med den anbefalede samtidige behandling (betablokker plus diuretikum).

Pædiatrisk population
Da svær hypertension, der kræver behandling med flere lægemidler, ikke er almindeligt hos børn, var pædiatrisk anvendelse af minoxidil begrænset i udviklingsprogrammet, og der foreligger kun begrænsede data fra den publicerede litteratur. Tilgængelige data om børn under 10 år er meget begrænsede; sådanne data omfatter ca. 40 patienter, hvoraf 8 var under 1 år.



5.2	Farmakokinetiske egenskaber

Absorption
Efter oral administration hos mennesker absorberes mindst 90 % af minoxidil i mave-tarm-kanalen. Minoxidil detekteres i plasma inden for 30 minutter. Den maksimale plasmakoncentration nås 60 minutter efter administration.

Fordeling
Minoxidil bindes ikke til plasmaproteiner.

Minoxidil passerer ikke blod-hjerne-barrieren.

Biotransformation
Mindst 90 % af det administrerede minoxidil metaboliseres i leveren. Den primære metabolit hos mennesker er minoxidils O-glukuronid-metabolit. Derudover dannes der også nogle mere polære metabolitter. De kendte metabolitter har en svagere antihypertensiv effekt end selve det aktive stof.

Elimination
Hos mennesker falder minoxidils plasmakoncentration med en gennemsnitlig halveringstid på ca. 4 timer. Effekten varer dog i flere dage.

Minoxidil og dets metabolitter kan dialyseres.

Den renale clearance af minoxidil svarer til den glomerulære filtrationshastighed. Der kunne ikke detekteres nogen væsentlige ændringer i glomerulær filtrationshastighed og renalt plasmaflow ved brug af minoxidil.

Biotilgængelighed
Forsøg til sammenligning af biotilgængeligheden ved tabletter og oral opløsning (5 mg minoxidil for begge formuleringer) hos patienter med hypertension viste bioækvivalent adfærd, hvad angår det gennemsnitlige areal under serumkoncentration-tid-kurven (AUC), maksimal serumkoncentration, tid til maksimal serumkoncentration (ca. 40 minutter) samt typen af effekt (antihypertensiv effekt). Sammenholdt med en enkelt dosis fører langvarig oral administration af minoxidil ikke til akkumulering eller ændret biotilgængelighed.

Nedsat leverfunktion
Farmakokinetikken ved minoxidil er ikke blevet undersøgt hos patienter med moderat til svært nedsat leverfunktion.
I et farmakokinetisk forsøg hos patienter med mild levercirrose fik 8 patienter med biopsi-dokumenteret mild cirrose og 8 raske forsøgsdeltagere 5 mg minoxidil. Eliminationshastigheden for minoxidil var signifikant reduceret med ca. 21 % hos patienter med cirrose. AUC hos cirrose-patienter steg med 50 % sammenholdt med raske forsøgsdeltagere; dette er dog ikke statistisk signifikant. Dosisjustering bør overvejes hos patienter med nedsat leverfunktion. Behandling kan påbegyndes med en reduceret dosis én gang dagligt med efterfølgende optitrering, indtil den ønskede terapeutiske effekt opnås med den laveste effektive dosis.



Pædiatrisk population
Aktuelt foreligger der ingen farmakokinetiske data om minoxidil i den pædiatriske population.

5.3	Non-kliniske sikkerhedsdata

Hjertelæsioner hos dyr
I non-kliniske forsøg hos en række arter inducerede minoxidil flere typer hjertelæsioner, herunder nekrotiske og hæmoragiske læsioner i myokardiet og papillærmusklerne, samt hjertehypertrofi og -dilatation. Disse forandringer forekom kun i forbindelse med udtalt hypotension og takykardi og afspejler hæmodynamisk og/eller hypoksisk stress snarere end direkte cytotoksicitet. Efterhånden som man har fået mere erfaring med lægemidlet, er det blevet klart, at disse hjertelæsioner ikke forekommer hos mennesker i behandling med minoxidil.

Karcinogenicitet
I karcinogenicitetsforsøg hos rotter og mus, der fik orale eller dermale doser, sås ingen fund med relevans for mennesker.

Reproduktionstoksicitet
I et fertilitetsforsøg med han- og hunrotter sås en dosisafhængig reduktion af undfangelsesraten. Dosis svarede til en til fem gange den maksimale dosis, der anvendes hos mennesker til behandling af hypertension. Nuleffekt-niveauet (NOAEL) for dette fund var 1 mg/kg dagligt hos behandlede rotter.

Der er påvist teratogenicitet hos rotter ved doser over 80 mg/kg/dag. Oral administration af minoxidil er blevet forbundet med tegn på øget fosterresorption hos kaniner ved doser forbundet med maternal toxicitet. Der er ikke påvist teratogenicitet hos kaniner.

Aktuelt foreligger der ingen data fra toksicitetsforsøg hos unge dyr.


6.	FARMACEUTISKE OPLYSNINGER

6.1	Hjælpestoffer
Lactosemonohydrat
Mikrokrystallinsk cellulose PH 102
Majsstivelse
Vandfri kolloid silica
Magnesiumstearat

6.2	Uforligeligheder
Ikke relevant.

6.3	Opbevaringstid
3 år

HDPE-beholder: 100 dage efter første åbning



6.4	Særlige opbevaringsforhold
Dette lægemiddel kræver ingen særlige forholdsregler vedrørende opbevaringen.

HDPE-beholder: Må ikke opbevares ved temperaturer over 25 °C efter første åbning.

6.5	Emballagetype og pakningsstørrelser
Tabletterne fås i alu/PVC/PVDC-blisterpakninger eller i HDPE-beholdere med børnesikret lukning. 

Pakningsstørrelser: 10, 30, 50, 60 eller 100 tabletter.

Ikke alle pakningsstørrelser er nødvendigvis markedsført.

6.6	Regler for bortskaffelse og anden håndtering
Ingen særlige forholdsregler.

Ikke anvendt lægemiddel samt affald heraf skal bortskaffes i henhold til lokale retningslinjer.

7.	INDEHAVER AF MARKEDSFØRINGSTILLADELSEN
2care4 Generics ApS
Stenhuggervej 12
6710 Esbjerg V

8.	MARKEDSFØRINGSTILLADELSESNUMMER (-NUMRE)
2,5 mg: 	75482
5 mg: 	75483
10 mg: 	75484

9.	DATO FOR FØRSTE MARKEDSFØRINGSTILLADELSE
9. juli 2026

10.	DATO FOR ÆNDRING AF TEKSTEN
-

